b'\n_START_ARTICLE_\nKosec\n_START_SECTION_\n\xc5\xbdivljenjski prostor\n_START_PARAGRAPH_\nKosec je prete\xc5\xbeno travni\xc5\xa1ka vrsta ptice, ki se od drugih evropskih vrst tukalic najbolj o\xc4\x8ditno razlikuje po svojem bivali\xc5\xa1\xc4\x8du, saj edini ne naseljuje vodnih oziroma mo\xc4\x8dvirskih habitatov. Njegov \xc5\xbeivljenjski prostor so travniki - negnojeni, pozno ko\xc5\xa1eni, suhi ali mo\xc4\x8dvirni. Raz\xc5\xa1irjen je v Evropi in Sibiriji. V Sloveniji ga najdemo v Jovsih, poplavni ravnici na vzhodu Slovenije. Prezimuje v centralni in ju\xc5\xbeni Afriki. Iz prezimovali\xc5\xa1\xc4\x8d se vra\xc4\x8dajo konec aprila ali v za\xc4\x8detku maja.\n_START_SECTION_\nMorfolo\xc5\xa1ki opis\n_START_PARAGRAPH_\nKosec je velik od 27 do 30\xc2\xa0cm, razpon peruti pa meri 42 \xe2\x80\x93 53\xc2\xa0cm. Hodi, vzleta in pristaja na tleh. Ima kostanjevo rjave peruti. Hrbtna peresa so na sredini \xc4\x8drna, obrobljena svetlo rjavo. Poleti ima samec svetleje siv obraz in zgornji del prsi, pozimi pa je manj siv. Rep je kratek in koni\xc4\x8dast, drap in \xc4\x8drne barve. Spodaj je drap, kostanjevo rjavo progast, vklju\xc4\x8dno s podrepnimi krovci.\n_START_SECTION_\nPrehranjevanje\n_START_PARAGRAPH_\nKosci so vsejedi, ki pobirajo hrano s tal ali travni\xc5\xa1ke vegetacije. Prehranjuje se s pol\xc5\xbei, de\xc5\xbeevniki, \xc5\xbeu\xc5\xbeelkami, semeni trav in \xc5\xa1a\xc5\xa1ev.\n_START_SECTION_\nGnezdenje\n_START_PARAGRAPH_\nGnezdo je na tleh v plitvi kotanji. Jajc je od 8 do 12, ki so zelenkaste ali rjavo umazane barve. Samica vali 15-18 dni. Mladi\xc4\x8di so puhasti in poletijo v 5 tednih.\n_START_SECTION_\nOgro\xc5\xbeenost\n_START_PARAGRAPH_\nKosec je bil neko\xc4\x8d \xc5\xa1iroko raz\xc5\xa1irjen, sedaj pa opazno redek. \xc5\xa0tevilo koscev je v upadanju, saj njegova gnezda ogro\xc5\xbeajo zgodnja ko\xc5\xa1nja, uporaba te\xc5\xbeke kmetijske mehanizacije, opu\xc5\xa1\xc4\x8danje ko\xc5\xa1nje in zara\xc5\xa1\xc4\x8danje._NEWLINE_Mladi\xc4\x8di kosca se ves \xc4\x8das zadr\xc5\xbeujejo v zavetju visoke trave in kritja nikoli ne zapustijo. \xc5\xbde poko\xc5\xa1enega travnika nikoli ne pre\xc4\x8dkajo. Kosci, ki be\xc5\xbee pred kosilnico, do konca vztrajajo v zavetju visoke trave in se zato na koncu znajdejo v pasti - v zadnji \xc5\xa1e nepoko\xc5\xa1eni zaplati rastja sredi poko\xc5\xa1enega travnika.'